Insidente uit my Laerskooldae 😇 – Abrie dink hardop
Posted on 7 Mei 20177 Mei 2017	Insidente uit my Laerskooldae 😇 Dit is pouse en ek hardloop teen die trappe op vanaf die grondvloer na die eerste vloer van Laerskool Maria van Riebeeck. Soos wat dit my gewoonte is doen ek dit amper so vinnig as wat my standerd 3 bene my kan dra, al starende na die grond sodat ek nie mistrap nie. Nog voordat ek om die hoek van die muur kan sien begin ek al te draai en dan tref ‘n lugsak my in die gesig. Wel ‘n lugsuk het my nog nooit getref nie maar daar word vertel dat dit nogal seer is – nie hierdie lugsak nie. Dit is amper asof dit my absorbeer en my dan sagkens laat terug bons.
‘n Geskokte en verleë juffrou Hoogenboesem* staar na ‘n verleë en geskokte Abrie Joubert. Hierdie effens gesette juffrou was uh uhm wel… vooruitstrewend. Toe ons oë ontmoet kyk ons albei onmiddelik weg, te stomgeslaan en skaam om iets te sê. Dit is asof in daardie oomblik ‘n ongesproke kontrak gesluit is dat niemand iets hieroor sou sê nie. Maar dit het nog steeds gebeur – wat nou? Gelukkig het my bene kop gehou en toe ek weer sien hardloop hulle terug grondvloer toe. Ek het darem nooit klas by haar gehad nie want dit sou ietwat awkward gewees het.
Natuurlik gaan dink mens diep oor so ‘n ervaring. Dalk was dit die begin van my semi-filosofiese ingesteldheid. Ek kan met vrymoedigheid sê dat ek nie so vooruitstrewend in my denke of agterbaks is in my optrede om so ‘n lugsak ervaring te beplan nie. Anders as ek, het juffrou heeltyd die gawe van sig gehad en sou sy kon sien dit was ‘n ongeluk, terwyl ek op ‘n stadium net lugsakke gesien en beleef het. Dit is natuurlik moontlik dat sy nie so wesenlik vooruitstrewend was nie, want daar is mos besondere wysheid vasgevang in die lied First of May van die Bee Gees: “When I was small, and Christmas trees were tall” maar ek wil tog beweer dat hierdie kersboomversierings ietwat groter was as ander kersbome se versierings…
*Haar van is verander ter beskerming van haar goeie naam en my beursie. En nee ek gaan nie sê watter een van die vele juffrou bloggers dit was wat hier lees nie🙈
Dalk was ek nog in graad 1 ‘n engel – dit is mos ‘n bekende gesegde dat ‘n baba se vlerkies krimp soos wat sy beentjies groei.
Op ‘n ander keer (ek was in standard 2) moes ek ‘n register na al die onderwysers neem wat hulle moes teken. As standerd 2 was ek bang vir die senior onderwysers wat vir o.a. die groot standerd 5’s klasgegee het. Die skool was so ontwerp dat mens kan sien wanneer iemand verby die klasvensters loop. My metodiek was om die onderwyser se oog te vang met ‘n gesigsuitdrukking wat sê ek moet met haar praat. Na ek die klasdeur oopgemaak het, stap met die register omhoog na die onderwyser en noem dat juffrou so en so vra sy moet dit teken.
Op daardie stadium het ek dit al hoeveel keer gedoen by ander klasse en was al gekonfyt in hierdie mini-mondeling. By die volgende klas vang ek die juffrou se oog en draai die deurknop. Met my voet oor die drempel beveel sy streng dat ek buite voor die deur moet gaan staan en die deur toemaak? Met my voor die toe deur maak een van die standerd 5’s die deur van binne oop met die boodskap dat die juffrou sê ek moet klop en hy maak weer die deur toe. Na my kloppery is ek darem binne genooi. Ek stap nader aan die juffrou en vra of sy sal teken. En toe teken sy ‘n stokhuisie met ‘n boompie langsaan. My vraende blik is beantwoord met: in Afrikaans sê ons onderteken. Na my les in Afrikaanse goeie maniere het die oorblywende onderwysers onderteken nadat ek geklop het!
In graad 1 (ja ek was in Transvaal wat reeds toe grade gehad het), sit ek by die juffrou se tafel wat voor in die klas staan. ‘n Vriendin van my ma sien dit en bespreek dit met haar. My ma vra vir my hoekom ek by die juffrou se tafel sit en ek sê vir haar juffrou het gese ek moet daar sit. Ek moes seker so spontaan en onskuldig geantwoord het dat sy my nie verder uitgevra het nie. Maar sy besluit toe om die juffrou te gaan sien (natuurlik vresend wat haar seun verkeerd doen). Die juffrou verduidellik aan haar dat sy die kinders wat sukkel voor in die klas sit en die sterker kinders agter in die klas. Anders kyk die kinders wat sukkel na die “sterker” kinders se werk, wat op daardie stadium dikwels bestaan het om byboorbeeld ‘n vorm soos ‘n sirkel op die ooreenstemmende plek op ‘n bladsy te plaas.
“Nee mevrou hy sukkel nie maar toe ek hom wou agtertoe skuif het hy net botweg geweier en gesê sy ma het gesê hy moet altyd voor in die klas sit”
Die volgende dag het ek agtertoe geskuif en die juffrou het my op ‘n dubbelbank langs ‘n mooi meisie laat sit – hierdie nabyheid aan en bewuswording van die skonere geslag was die begin van my ondergang 😊 Maar meer daaroor op ‘n volgende keer.
Die foto het ek die eerste keer gebruik saam met die skrywe Wie is ek. Dit wat ek daar geskryf het was deel van my belewenis en ervaring van waaroor die lewe eintlik gaan. Lees dit gerus. Wie is ek
Beskou all artikels deur Abrie Joubert	Categories Afrikaans, Humor, Verhalend (en of sketse)Tags kinder belewenis van skool, Laerskool Maria van Riebeeck, Skooldae22 Kommentaar	22 thoughts on “Insidente uit my Laerskooldae 😇 ”	travel460 sê:	7 Mei 2017 om 1:44 NM	Hierdie is ń spesiale skrywe van jou, Abrie. Jy het dit so mooi gedoen, met soveel insig in jou kleinseuntjie dink wêreld. Lugsakke…dit is die beste woord ooit vir ons groter vroulike anatomie. So presies die woord in seuntjie koppe? Ek dink my Nathan kleinseun sal dié woord kan waardeer.
Antwoord	Abrie Joubert sê:	7 Mei 2017 om 4:52 NM	Dankie, het destyds nog nie bestaan maar ek het my met hedendaagse terminologie 40 jaar terug geneem. En hierdie 40 jaar terug gedagte is effens ontstellend 😨☺
Antwoord	travel460 sê:	7 Mei 2017 om 7:16 NM	Ek verstaan nogal wat jy sê. Sekere kleintyd dinge kan ons vandag nogal gooi, want jy as volwassene kyk nou anders na dinge.
Antwoord	Abrie Joubert sê:	8 Mei 2017 om 10:59 AM	Inderdaad ons raak “opgevoed” en skielik val kleintyd dinge waarvan jy spontaan van gehou nie meer binne ‘n opgevoede verwysingsraamwerk LikeLiked by 1 person
Antwoord	dromer777 sê:	7 Mei 2017 om 3:48 NM	Ag dis so oulik😁
Antwoord	Abrie Joubert sê:	7 Mei 2017 om 4:54 NM	Baie dankie dit was interessant vir my om op die spore terug te loop na die laerskool.
Antwoord	Toortsie sê:	7 Mei 2017 om 5:25 NM	Engel Abriël! 😁
Antwoord	Abrie Joubert sê:	7 Mei 2017 om 5:36 NM	Einste 😇
Antwoord	rondomtaliedraai sê:	7 Mei 2017 om 7:32 NM	Ag maar ek is darem dol oor seuntjies… dis tog so jammer hulle word groot. 🙂
Antwoord	Abrie Joubert sê:	7 Mei 2017 om 8:05 NM	Gelukkig is ek nog klein
Antwoord	rondomtaliedraai sê:	9 Mei 2017 om 6:11 NM	Party word nooit groot nie. LikeLike
Antwoord	ekmyselff sê:	8 Mei 2017 om 10:20 AM	Bawhaaa Tina – JA, seuntjies word MANNE…. lol
Antwoord	rondomtaliedraai sê:	9 Mei 2017 om 6:26 NM	Sommige Manne verloor hulle bekoring LikeLiked by 2 people
Antwoord	Abrie Joubert sê:	9 Mei 2017 om 7:22 NM	Bekoring? Dan het hulle seker ‘n koringlose banting dieet nodig.
Antwoord	rondomtaliedraai sê:	10 Mei 2017 om 6:46 NM	hehehe spot maar maar party word regte droë bokkoms LikeLiked by 1 person
Danie Jonker sê:	7 Mei 2017 om 8:46 NM	Pragtig Abrie…daai lugsakke ….en die onderteken…mooi man.
Antwoord	Abrie Joubert sê:	7 Mei 2017 om 9:06 NM	Danie jy is ‘n pilaar van die gemeenskap jy moet oppas met jou uitsprake oor mooi lugsakke😂😂
Toemaar Danie ek weet jy verwys na die bewoording
Antwoord	ekmyselff sê:	8 Mei 2017 om 10:20 AM	Lugsakke…. lekker gelees en gesmile
Antwoord	Abrie Joubert sê:	8 Mei 2017 om 10:55 AM	Bly jy het gesmile. Die post is veronderstel om snaaks te wees!! Maar dit was nie snaaks toe ek in juffrou lugsakke vasgehardloop het nie.
Antwoord	perdebytjie sê:	8 Mei 2017 om 1:41 NM	Kostelik Abrie!Jy lyk of botter nie in jou mond kan smelt nie…dierbare foto van jou.
Antwoord	Abrie Joubert sê:	8 Mei 2017 om 4:29 NM	Botter kan nou nog nie in my mond smelt nie…(want ek eet nie botter nie )
Antwoord	perdebytjie sê:	8 Mei 2017 om 5:57 NM	Hehe…dan suiker?
Vorige Previous post: Being egged on to wanderlustVolgende Next post: Dangerously late or is it a dangerous latte?